Document ID: 32009R0551

ΚΑΝΟΝΙΣΜΌΣ (ΕΚ) αριθ. 551/2009 ΤΗΣ ΕΠΙΤΡΟΠΉΣ
της 25ης Ιουνίου 2009
για την τροποποίηση του κανονισμού (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου σχετικά με τα απορρυπαντικά, με σκοπό την αναπροσαρμογή των παραρτημάτων V και VI (παρέκκλιση για τις επιφανειοδραστικές ουσίες)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τα απορρυπαντικά (1), και ιδίως το άρθρο 13 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 648/2004 εξασφαλίζει την ελεύθερη κυκλοφορία των απορρυπαντικών και των επιφανειοδραστικών ουσιών για απορρυπαντικά στην εσωτερική αγορά, ενώ συγχρόνως παρέχει, μεταξύ άλλων, υψηλό επίπεδο προστασίας του περιβάλλοντος με τον καθορισμό απαιτήσεων για την τελική βιοδιασπασιμότητα των επιφανειοδραστικών ουσιών που χρησιμοποιούνται στα απορρυπαντικά.
(2)
Επιπλέον, τα άρθρα 5, 6 και 9 του κανονισμού προβλέπουν μηχανισμό μέσω του οποίου οι επιφανειοδραστικές ουσίες που δεν πληρούν την προαναφερθείσα απαίτηση για τελική βιοδιασπασιμότητα μπορούν να λάβουν παρέκκλιση για χρήση σε συγκεκριμένες βιομηχανικές ή ιδρυματικές εφαρμογές, υπό τον όρο ότι οι εν λόγω εφαρμογές αποτελούν χρήσεις περιορισμένης διασποράς και ότι ο σχετικός κίνδυνος για το περιβάλλον είναι μικρός έναντι του κοινωνικοοικονομικού οφέλους.
(3)
Ο κανονισμός ορίζει ότι ο κίνδυνος για το περιβάλλον πρέπει να αξιολογείται με συμπληρωματική αξιολόγηση κινδύνου, όπως ορίζεται στο παράρτημα IV, αξιολόγηση που πρέπει να πραγματοποιείται από τον παρασκευαστή της επιφανειοδραστικής ουσίας και να υποβάλλεται στην αρμόδια αρχή κράτους μέλους προς αξιολόγηση.
(4)
Οι επιφανειοδραστικές ουσίες για τις οποίες έχει χορηγηθεί παρέκκλιση πρέπει να καταχωρίζονται στο παράρτημα V του κανονισμού. Οι επιφανειοδραστικές ουσίες για τις οποίες έχει απορριφθεί η χορήγηση παρέκκλισης πρέπει να καταχωρίζονται στο παράρτημα VI του κανονισμού.
(5)
Οι παρεκκλίσεις πρέπει να εγκρίνονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (2).
(6)
Υποβλήθηκε αίτηση παρέκκλισης για την επιφανειοδραστική ουσία με την ονομασία IUPAC (3)«n-βουτυλαιθέρας αιθοξυλιωμένων αλκοολών Guerbet C16-20 (7-8EO)», γνωστή επίσης με την εμπορική ονομασία «Dehypon G 2084», με αριθμό CAS (4) 147993-59-7, για χρήση στις ακόλουθες τρεις βιομηχανικές εφαρμογές: πλύση φιαλών, επιτόπιος καθαρισμός και καθαρισμός μετάλλων.
(7)
Η αίτηση παρέκκλισης αξιολογήθηκε από τη γερμανική αρμόδια αρχή σύμφωνα με τη διαδικασία που περιγράφεται στο άρθρο 5 του κανονισμού. Διαπιστώθηκε ότι η αίτηση πληροί τους τρεις όρους που προβλέπονται στο άρθρο 6. Πρώτον, οι τρεις συγκεκριμένες χρήσεις είναι εφαρμογές περιορισμένης διασποράς. Δεύτερον, οι εφαρμογές είναι εξειδικευμένες βιομηχανικές εφαρμογές. Τρίτον, δεν υπάρχει κανένας κίνδυνος για το περιβάλλον, δεδομένου ότι η ίδια η επιφανειοδραστική ουσία δεν εγκυμονεί κανέναν κίνδυνο, οι δε μεταβολίτες δεν είναι επίμονοι.
(8)
Λαμβανομένης υπόψη της συνολικής ετήσιας κατανάλωσης της επιφανειοδραστικής ουσίας και της χρήσης της αποκλειστικά σε συγκεκριμένους τύπους βιομηχανικών εγκαταστάσεων, οι τρεις συγκεκριμένες χρήσεις θεωρήθηκαν βιομηχανικές εφαρμογές περιορισμένης διασποράς.
(9)
Το συμπέρασμα σχετικά με την έλλειψη κινδύνου για το περιβάλλον βασίζεται στην ταχεία επίτευξη υψηλού βαθμού πρωτογενούς βιοδιασπασιμότητας της επιφανειοδραστικής ουσίας και στην τελική βιοδιασπασιμότητα των μεταβολιτών της επιφανειοδραστικής ουσίας. Επομένως, οι μεταβολίτες πληρούν τα ίδια κριτήρια με εκείνα των επιφανειοδραστικών ουσιών για τις οποίες ο κανονισμός εγγυάται την ελεύθερη κυκλοφορία στην εσωτερική αγορά.
(10)
Ωστόσο, η επιτροπή για την προσαρμογή στην τεχνική πρόοδο της νομοθεσίας για την εξάλειψη των τεχνικών εμποδίων στο εμπόριο απορρυπαντικών αποφάσισε να περιορίσει την παρέκκλιση σε χρονικό διάστημα 10 ετών, για να ενθαρρύνει την ανάπτυξη επιφανειοδραστικών ουσιών ισοδύναμης απόδοσης που πληρούν τα κριτήρια τελικής βιοδιασπασιμότητας και για τα οποία, επομένως, δεν απαιτείται παρέκκλιση.
(11)
Στο παρελθόν δινόταν στις ουσίες στην Κοινότητα είτε ένας αριθμός Einecs είτε ένας αριθμός ELINCS. Εντούτοις, επιπλέον, περίπου 700 ουσίες που προσδιορίζονταν προηγουμένως ως πολυμερή αναγνωρίστηκαν ως μη πολυμερή και έλαβαν αριθμούς NLP (No-Longer Polymer, δηλαδή «ουσία που δεν θεωρείται πλέον ως πολυμερές»). Οι αριθμοί Einecs, ELINCS και NLP αναφέρονται τώρα συλλογικά ως «αριθμοί ΕΚ», πράγμα που σημαίνει ότι οι αντίστοιχοι τίτλοι στους πίνακες των παραρτημάτων V και VI πρέπει να αλλάξουν, για να αντανακλούν τη νέα ονοματολογία.
(12)
Συνεπώς, τα παραρτήματα V και VI του κανονισμού (ΕΚ) αριθ. 648/2004 πρέπει να τροποποιηθούν ανάλογα.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τα απορρυπαντικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 648/2004 τροποποιείται ως εξής:
1.
Το παράρτημα V αντικαθίσταται από το κείμενο του παραρτήματος Ι του παρόντος κανονισμού.
2.
Το παράρτημα VI αντικαθίσταται από το κείμενο του παραρτήματος ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουνίου 2009.

Labels: 3
1
20